3.		Návrh na rozvod manželstva s maloletými deťmi
			(§ 23, § 24 a § 25 Zákona o rodine)
							Okresnému súdu 
V Michalovciach dňa 2. 2. 2022					Michalovce
Návrh
navrhovateľky:	Mária Kráľová rodená Kováčová, nar. 1. júla 1978, bytom Černohorská 8, Michalovce
	zamestnaná v obchodnej spoločnosti Obchodný reťazec, v. o. s. ako predavačka
	štátne občianstvo SR, tel: 0900 123 456, e-mail: maria.kralova@xyz.sk, 
za účasti
manžela navrhovateľky:	Ján Kráľ, nar. 2. augusta 1977, bytom Bielohorská 9, Michalovce, štátne občianstvo SR
	nezamestnaný, evidovaný na Úrade práce, sociálnych vecí a rodiny v Michalovciach
	tel: 0900 987 654, e-mail: jan.kral@xyz.sk, 
o rozvod manželstva a úpravu výkonu rodičovských práv a povinností
k maloletej Kataríne Kráľovej, nar. 1. 3. 2008 na čas po rozvode
I.
Manželstvo s Jánom Kráľom som uzavrela dňa 7. 8. 2000 pred Matričným úradom v Michalovciach. Manželstvo je zapísané v knihe manželstiev Matričného úradu Michalovce vo zväzku III, ročník 2000, na strane 30, pod poradovým číslom 2. U obidvoch manželov ide o prvé manželstvo, z ktorého pochádza maloletá Katarína Kráľová, nar. 1. 3. 2008. Posledné spoločné bydlisko sme mali na adrese Černohorská 8, Michalovce.
Dôkazy:
–	Sobášny list
–	Rodný list maloletej
–	Občianske preukazy účastníkov
II.
Manželstvo sme uzatvárali po krátkej, šesťmesačnej známosti. Prvé problémy v manželstve začali vznikať po narodení našej dcéry v roku 2008. Manžel začal vo zvýšenej miere požívať alkoholické nápoje, uprednostňoval kamarátov pred rodinou, domov sa vracal v neskorých nočných hodinách pod vplyvom alkoholu. Pod vplyvom alkoholu bol agresívny, viackrát ma aj fyzicky napadol a bola som nútená vyhľadať lekárske ošetrenie. Svedkom našich hádok bola častokrát aj naša maloletá dcéra Katarína, na ktorú správanie manžela pôsobí veľmi negatívne a stresujúco, pričom som bola nútená s ňou navštíviť detského psychológa. V dôsledku nadmerného požívania alkoholických nápojov prišiel manžel v septembri 2020 aj o zamestnanie a od tejto doby je nezamestnaný a na chod domácnosti ani na výživu maloletej dcéry ničím neprispieva, všetky náklady súvisiace s domácnosťou ako aj starostlivosťou o maloletú dcéru hradím ja. K manželovi som stratila akýkoľvek citový vzťah.
V súčasnosti pracujem ako predavačka v obchodnej spoločnosti Obchodný reťazec, v. o. s. a môj priemerný čistý mesačný príjem predstavuje sumu 800 €. Iný zdroj príjmov nemám. 
Dôkazy:
–	Výsluch účastníkov konania
–	Správa ošetrujúceho lekára
–	Správa detského psychológa
–	Potvrdenie zamestnávateľa o výške mesačného príjmu navrhovateľky
III.
Z dôvodu, že vzťahy medzi manželmi sú tak vážne narušené a trvalo rozvrátené, že manželstvo nemôže plniť svoj účel, od manželov nemožno očakávať obnovenie manželského spolužitia a rozvod účastníkov je aj v záujme našej maloletej dcéry, ktorú by som chcela vychovávať v pokojnom a bezpečnom prostredí, navrhujem, aby súd po vykonanom dokazovaní vydal nasledovný
rozsudok:
Súd manželstvo účastníkov konania navrhovateľky Márie Kráľovej rodenej Kováčovej, nar. 1. júla 1978 a manžela navrhovateľky Jána Kráľa, nar. 2. augusta 1977, uzavreté dňa 7. 8. 2000 pred Matričným úradom v Michalovciach zapísané v knihe manželstiev Matričného úradu Michalovce vo zväzku III, ročník 2000, na strane 30, pod poradovým číslom 2, rozvádza.
Maloletá Katarína Kráľová, nar. 1. 3. 2008 sa na čas po rozvode zveruje do osobnej starostlivosti matky – navrhovateľky, ktorá ju bude zastupovať a spravovať jej majetok.
Otec je povinný prispievať na výživu maloletej dcéry sumou 50 € mesačne, a to vždy do 10. dňa v mesiaci vopred do rúk matky počnúc dňom právoplatnosti tohto rozsudku.
Otec je oprávnený stýkať sa s maloletou dcérou každý párny týždeň od piatku od 18.00 hod do nedele 18.00 hod s tým, že maloletú si prevezme a po ukončení styku opäť odovzdá v mieste bydliska matky.
Manžel navrhovateľky je povinný nahradiť navrhovateľke trovy konania spočívajúce v zaplatenom súdnom poplatku v lehote troch dní odo dňa právoplatnosti tohto rozsudku.
Súdny poplatok vo výške 66 € je zaplatený nalepením e-kolku na prvopise návrhu.	Mária Kráľová
Poznámky
Súd môže manželstvo na návrh niektorého z manželov rozviesť, ak sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia.
Pokiaľ z manželstva pochádzajú maloleté deti v rozhodnutí, ktorým sa rozvádza manželstvo rodičov maloletého dieťaťa, súd upraví výkon ich rodičovských práv a povinností k maloletému dieťaťu na čas po rozvode, najmä určí, komu maloleté dieťa zverí do osobnej starostlivosti, kto ho bude zastupovať a spravovať jeho majetok. Súčasne určí, ako má rodič, ktorému nebolo maloleté dieťa zverené do osobnej starostlivosti, prispievať na jeho výživu, alebo schváli dohodu rodičov o výške výživného. Ak sú obidvaja rodičia spôsobilí dieťa vychovávať a ak majú o osobnú starostlivosť o dieťa obidvaja rodičia záujem, tak súd môže zveriť dieťa do striedavej osobnej starostlivosti obidvoch rodičov, ak je to v záujme dieťaťa a ak budú takto lepšie zaistené potreby dieťaťa. Ak so striedavou osobnou starostlivosťou súhlasí aspoň jeden z rodičov dieťaťa, tak súd musí skúmať, či bude striedavá osobná starostlivosť v záujme dieťaťa. Rozhodnutie o úprave výkonu rodičovských práv a povinností možno nahradiť dohodou rodičov. Dohoda musí byť schválená súdom, inak je nevykonateľná.
Súd pri rozhodovaní o výkone rodičovských práv a povinností alebo pri schvaľovaní dohody rodičov rešpektuje právo maloletého dieťaťa na zachovanie jeho vzťahu k obidvom rodičom a vždy prihliadne na záujem maloletého dieťaťa, najmä na jeho citové väzby, vývinové potreby, stabilitu budúceho výchovného prostredia a ku schopnosti rodiča dohodnúť sa na výchove a starostlivosti o dieťa s druhým rodičom. Súd dbá, aby bolo rešpektované právo dieťaťa na výchovu a starostlivosť zo strany obidvoch rodičov a aby bolo rešpektované právo dieťaťa na udržovanie pravidelného, rovnocenného a rovnoprávneho osobného styku s obidvomi rodičmi. Súd pri rozhodovaní o zverení maloletého dieťaťa do osobnej starostlivosti jedného z rodičov dbá na právo toho rodiča, ktorému nebude maloleté dieťa zverené do osobnej starostlivosti, na pravidelné informovanie sa o maloletom dieťati. Rodič, ktorému nebolo maloleté dieťa zverené do osobnej starostlivosti, môže sa práva na pravidelné informovanie sa o maloletom dieťati domáhať na súde.
Návrh sa podáva na tom súde, v ktorého obvode mali manželia posledné spoločné bydlisko, ak v obvode tohto súdu má bydlisko aspoň jeden z nich. Inak je miestne príslušný všeobecný súd toho manžela, ktorý návrh nepodal. Ak takto príslušnosť súdu nemožno určiť, je príslušný všeobecný súd navrhovateľa. 
Ak sa navrhovateľ nedostaví na pojednávanie a svoju neúčasť neospravedlní včas a vážnymi dôvodmi, súd konanie zastaví. Ak by sa v takom prípade dostavil druhý manžel, teda ten, ktorý návrh na rozvod manželstva nepodal a ten vyhlási, že trvá na prejednaní veci aj napriek neúčasti navrhovateľa, súd konanie nezastaví.